Στην εξεταστική κάνεις τα πάντα εκτός απ’ το να διαβάσεις - Pillowfights.gr\nΣτην εξεταστική κάνεις τα πάντα εκτός απ’ το να διαβάσεις\nBedroom Με δυό λέξεις Στην εξεταστική κάνεις τα πάντα εκτός απ’ το να διαβάσεις\nΦένια Γκορίτσα 14/02/2019\nΚι έρχεται κάποτε ο Ιανουάριος, και πλησιάζει απειλητικά ο Ιούνιος, κι οι πρώτες σκέψεις περί εξεταστικής έχουν αρχίσει να γεννιούνται στο κεφάλι σου ήδη απ’ τον προηγούμενο μήνα. Μα εσύ κάνεις πως δε βλέπεις, ούτε ακούς, και τις κλειδώνεις στο ντουλαπάκι του μυαλού σου για να μην ξαναβγούν. Οι άτιμες, όμως, όσο πλησιάζει ο καιρός ξετρυπώνουν όλο και πιο συχνά, όσο παλεύεις με νύχια και με δόντια να αντισταθείς.\nΚάνεις τον αναίσθητο και πας να ξεγελάσεις τις τύψεις σου, λέγοντας: «Έχω καιρό ακόμη, θα φτιάξω ένα σωστό πρόγραμμα κι όλα θα πάνε κομπλέ». Κατά βάθος το πιστεύεις, μέχρι τη στιγμή που συνειδητοποιείς πως οι μέρες έχουν περάσει κι ακόμη και τον ύπνο σου να χάσεις, και 24 ώρες την ημέρα να διαβάζεις, πάλι δε φτάνουν για να περάσεις όλα τα μαθήματα του εξαμήνου.\nΚρύος ιδρώτας λούζει το μετωπάκι σου, μα αρνείσαι να το αποδεχτείς. Ανοίγεις το κινητό, παίρνεις το κολλητάρι απ’ τη σχολή ή στέλνεις φωνητικό στην ομαδική συνομιλία, λέγοντας τον πόνο σου κι ευελπιστώντας να νιώθουν κι άλλοι το ίδιο. Βροχή τα emoji με τα κλάματα και τα αυτοκόλλητα που χορεύουν γελώντας. Απαντάς στη βιντεοκλήση, μαζεύεται το παρεάκι και ξεκινούν τα αστεία περί αλλαγή σχολής και 10%. Γελάτε με την ψυχή σας και ξαφνικά το πράγμα σοβαρεύει. Ο πιο θαρραλέος συντονίζει την ομάδα και δίνει tips για το πρόγραμμα. Μια αίσθηση αισιοδοξίας πλημμυρίζει το μυαλό σας. Κλείνετε το κινητό με σκοπό να διαβάσετε και δίνετε ραντεβού στο διάλειμμά σας.\nΧρησιμοποιείς τη λογική, μαζεύεις σημειώσεις, ύλη κι οργανώνεσαι. «Θα περάσω και τα 5 μαθήματα» λες «δυο μέρες είναι αρκετές» -τουλάχιστον έτσι νομίζεις. Περνά η μισή ώρα και θυμάσαι να φτιάξεις ένα καφεδάκι. Περνά η μια ώρα και σαν να νιώθεις λίγο αδύναμος. Ένα τοστάκι θα κάνει τη δουλειά του. Ξανασηκώνεσαι. «Μέχρι να ψηθεί ας ανάψω τηλεόραση, ας δω καμιά ιστορία στο Instagram» και ξαφνικά κοιτάς το ρολόι κι έχουν περάσει δυο ώρες. Ώρα για φαγητό, γιατί ένα τοστάκι τι να σου κάνει; Αυτός ο κορεσμός φέρνει μια αίσθηση υπνηλίας και το κρεβάτι σού φωνάζει να το αγκαλιάσεις. Μια ώρα ύπνου πάντα βοηθάει. Ξυπνάς μετά από 3 ώρες, άλλος ένας καφές στην κούπα και ξεκινάς.\nΣαν σηκώνεις το κεφάλι όμως, βλέπεις πάνω στο επιπλάκι δεξιά ένα σύννεφο σκόνης. Γίνεται έμμονη ιδέα. Πρέπει να το καθαρίσεις τώρα. Κι έπειτα βλέπεις κι αυτά τα ρούχα που βρίσκονται στη γνωστή καρέκλα. Σκέφτεσαι «η τέλεια ώρα να βάλω πλυντήριο, να φάω κάτι, να δω καμιά σειρά και θα διαβάσω μετά». Το μετά, όμως, δεν έρχεται ποτέ, καθώς ξυπνάς στον καναπέ στις 12 την επόμενη μέρα. Πάμε πάλι απ’ την αρχή.\nΚαι δεν είναι ότι φταις εσύ, μα τον υπόλοιπο καιρό έχεις τόσα πράγματα να κάνεις που η καθαριότητα του σπιτιού έχει δευτερεύοντα ρόλο. Τώρα είναι η σωστή στιγμή και γι’ αυτό, και για την εσωτερική σου αναζήτηση, αλλά και για να τελειοποιήσεις τις μαγειρικές σου ικανότητες. Έτσι, σε αντίθεση με τα μαθήματα, οι μέρες περνούν και δε νιώθεις καμία τύψη, μέχρι βέβαια να βγουν τα αποτελέσματα και να ρωτήσουν οι γονείς για τη βαθμολογία.\nΚαταρρακώνεσαι τότε, νιώθεις ανίκανος και βάζεις στόχο στο επόμενο εξάμηνο να μη χάσεις καμία παράδοση. Ξεκινά, όμως, κι αυτό κι εσύ δεν έχεις ξεκουραστεί απ’ το διάβασμα της εξεταστικής. Παίρνεις ένα μικρό ρεπό, λοιπόν, μέχρι την επόμενη. Κι όλο αυτό αποτελεί έναν φαύλο κύκλο που σταματά όταν τα χρόνια περνούν και πλέον βαριέσαι να γυρνάς από μπαρ σε μπαρ κι από καφετέρια σε καφετέρια.\nΠάραυτα, αξίζει να εκτιμήσουμε την αξία αυτής της περιόδου. Κι αυτό γιατί ανακαλύπτουμε τις δυνάμεις του εαυτού μας. Ερχόμαστε πιο κοντά με τα φιλαράκια μας και γινόμαστε το αστέρι της μαμάς στην καθαριότητα. Είναι οι μέρες που ξεκινάμε τις καλύτερες σειρές, που μαγειρεύουμε τα νοστιμότερα φαγητά, που απλώνουμε τα ωραιότερα πλυντήρια και κάνουμε τα δυνατότερα hangovers. Όλα αυτά, βέβαια, μες στο άγχος και την αγωνία του διαβάσματος.\nΆλλωστε, είναι η περίοδος που δίνει ένα ισχυρό στίγμα στις μνήμες των φοιτητικών μας χρόνων. Η περίοδος που θα θυμόμαστε χρόνια μετά και θα αφηγούμαστε στα παιδιά μας ως παραδείγματα προς αποφυγή. Τα χρόνια που η ανεμελιά μας ήταν πιο πάνω απ’ τα μυαλά μας. Με δύο λέξεις; Τα καλύτερα χρόνια!


Η πρωτιά περνάει από το Nick Galis Hall '); });\nΗ πρωτιά περνάει από το Nick Galis Hall\nΑΛΕΞΑΝΔΡΟΣ ΤΡΙΓΚΑΣ Α. ΤΡΙΓΚΑΣ 26.03.2016 | 07:19\nΤρεις αγωνιστικές πριν το τέλος, το ενδιαφέρον σε κορυφή και "ουρά" κορυφώνεται. Ο Ολυμπιακός δοκιμάζεται στο Nick Galis Hall με φόντο την πρωτιά στη regular season, ενώ η μονομαχία του Κοροίβου με τον Αρκαδικό κρίνει την παραμονή στην Basket League ΣΚΡΑΤΣ.\nΒρισκόμαστε πλέον στην τελική ευθεία, στα τελευταία μέτρα της Basket League ΣΚΡΑΤΣ με τις ομάδες να παλεύουν για την είσοδο στα πλέι οφ και την αποφυγή του υποβιβασμού. Πάνω απ όλα όμως, ο Ολυμπιακός αντιμετωπίζει τον Άρη στο Nick Galis Hall κυνηγώντας τη νίκη που θα τον φέρει "αγκαλιά" με την πρώτη θέση στη regular season και -κατ' επέκταση- το απόλυτο πλεονέκτημα έδρας στα πλέι οφ.\nΠέραν της αναμέτρησης της Θεσσαλονίκης, τεράστιο ενδιαφέρον παρουσιάζει αυτή μεταξύ του Κοροίβου και του Αρκαδικού στην Αμαλιάδα, αφού σε περίπτωση ήττας των φιλοξενούμενων είναι πολύ πιθανό να μπει τέλος σε κάθε ελπίδα παραμονής τους στην κατηγορία. Με το μάτι και το αυτί στην πόλη της Ηλείας, το Λαύριο κοντράρεται με τον Απόλλωνα Πατρών και τα Τρίκαλα με τον ΠΑΟΚ.\nΑΕΚ - Κολοσσός (ΟΑΚΑ, 26/3, 17:00): Μετά από τρεις σερί ήττες που την φέρνουν μακριά από την τρίτη θέση, η ΑΕΚ δεν μπορεί να κάνει άλλες γκέλες. Όχι γιατί διακυβεύεται κάτι μαθηματικά, αλλά για λόγους γοήτρου. Οι "κιτρινόμαυροι" θέλουν να επιστρέψουν στον δρόμο των επιτυχιών για να βρουν ρυθμό εν όψει των πλέι οφ της Basket League ΣΚΡΑΤΣ, την ώρα που επίκειται περαιτέρω μεταγραφική ενίσχυση. Είτε αφορά την απόκτηση του Μάικλ Έρικ, είτε ενός γκαρντ τον οποίο έχει στο μυαλό του ο Γιούρι Ζντοβτς. Από την άλλη, ο Κολοσσός είναι το φαβορί για την πέμπτη θέση της regular season, αλλά θα χρειαστεί σίγουρα δύο νίκες ακόμη για να τα καταφέρει. Η ομάδα του Άρη Λυκογιάννη δεν έχει άγχος, οπότε θα κυνηγήσει με όσες δυνάμεις έχει την έκπληξη στο ΟΑΚΑ.\n- Τηλεοπτική μετάδοση: OTE Sport 4\nΛαύριο - Απόλλων Πατρών (ΚΓ Λαυρίου, 26/3, 17:00) : Η επιστροφή του Κέβιν Ντίλαρντ στη σύνθεση του Απόλλωνα (μετά τη δίμηνη τιμωρία) αποτελεί το μεγαλύτερο "συν" για τον Απόλλωνα Πατρών, που παλεύει να εξασφαλίσει την παρουσία του στα πλέι οφ. Οι "μελανόλευκοι" δεν είναι η πιο σταθερή ομάδα του πρωταθλήματος όταν αγωνίζονται μακριά από την αχαϊκή πρωτεύουσα, αλλά το παιχνίδι με το Λαύριο είναι... στα μέτρα τους. Από την άλλη, οι γηπεδούχοι θέλουν το δίποντο που θα τους φέρει "αγκαλιά" με την παραμονή, ή -ακόμη καλύτερα- θα τους δώσει πρόωρα την παραμονή, εφόσον την ίδια ώρα ο Αρκαδικός ηττηθεί στην Αμαλιάδα. Αγωνιστικά προβλήματα δεν υπάρχουν για τον Χρήστο Σερέλη, που θα στηριχθεί στους Μάρκο Κέσελ και ΝτεΜάριους Μπολντς, τους δύο κορυφαίους σκόρερ του στα τελευταία παιχνίδια.\n- Τηλεοπτική μετάδοση: Novasports 2\nΤρίκαλα - ΠΑΟΚ (ΔΚ Τρικάλων, 26/3 - 17:00): Από τη στιγμή που ηττήθηκαν στην Τρίπολη, τα Τρίκαλα απέκτησαν... πρόβλημα αναφορικά με τη σωτηρία. Η ομάδα του Κώστα Φλεβαράκη χρειάζεται τη νίκη απέναντι στον ΠΑΟΚ για να μην βρεθεί σε ακόμη πιο δύσκολη θέση, ευελπιστώντας παράλληλα πως ο Κόροιβος θα νικήσει τον Αρκαδικό. Ο "δικέφαλος" κάθε άλλο παρά αδιάφορος θα είναι πάντως αφού η εντός έδρας ήττα από το Λαύριο την περασμένη εβδομάδα, θέτει αν αμφιβόλω την παρουσία του στα πλέι οφ της Basket League ΣΚΡΑΤΣ. Ο Κιθ Κλάντον έκανε προπονήσεις με την ομάδα καθ όλη τη διάρκεια της εβδομάδας, οπότε ο βαθμός ετοιμότητάς του θα είναι ακόμη μεγαλύτερος.\nΚηφισιά - Ρέθυμνο (Ζηρίνειο, 26/3 - 17:00): Η είσοδος στα πλέι οφ περνάει από το Ζηρίνειο για τις δύο ομάδες, αφού η Κηφισιά και το Ρέθυμνο έχουν τον ίδιο στόχο. Με τέσσερις σερί ήττες να τη βαραίνουν πάντως, η Κηφισιά δεν βρίσκεται στην καλύτερη δυνατή κατάσταση, εν αντιθέσει με το Ρέθυμνο να προέρχεται από την εντός έδρας επιτυχία επί της ΑΕΚ. Προβλήματα απουσιών δεν υπάρχουν για τις δύο ομάδες, με τον νικητή να μπαίνει... γερά στο κόλπο της οκτάδας και τον ηττημένο να χάνει πολύτιμο έδαφος.\nΚόροιβος - Αρκαδικός (ΚΓ Ήλιδας, 26/3 - 17:00) : Το ματς της αγωνιστικής! Πέραν αυτού είναι το πλέον κρίσιμο για τις δύο ομάδες, που παλεύουν να αποφύγουν τον υποβιβασμό. Ο Κόροιβος θα παρουσιαστεί αλλαγμένος αφού προσέθεσε στο δυναμικό του τον Κρις Άλεν (σ.σ.: έκανε ντεμπούτο με τον Παναθηναϊκό) και τον Κόρεϊ Ουέμπστερ, μεταγραφές που διαφοροποιούν τα δεδομένα στο ροτέισον. Οι γηπεδούχοι επικράτησαν στο παιχνίδι του α' γύρου με ένα πόντο (89-88), διαφορά ουσιαστικά... μηδενική, όπερ και σημαίνει πως θα πρέπει να πάρουν τη νίκη για να πατήσουν πιο γερά στην κατηγορία. Κι η νίκη πάντως ενδεχόμενως να μην αρκεί σε περίπτωση πολλαπλών ισοβαθμιών με τις άλλες ομάδες που παλεύουν για την παραμονή.\nΚαβάλα - Παναθηναϊκός (ΔΑΚ Καλαμίτσας, 27/3 - 18:00): Ενδεχομένως να είναι το παιχνίδι στο οποίο θα επισφραγιστεί ο υποβιβασμός της Καβάλας, αν ο Κόροιβος νικήσει τον Αρκαδικό. Οι "πράσινοι" του Σάσα Τζόρτζεβιτς έρχονται με φόρα από την εκτός έδρας νίκη επί της Νταρουσάφακα και θέλουν να διατηρηθούν σε υψηλό αγωνιστικό ρυθμό εν όψει της μονομαχίας με την Τσεντεβίτα, που θα σφραγίσει την πρόκρισή τους στα πλέι οφ της Euroleague. Θυμίζουμε πως εκτός δωδεκάδας θα είναι οι Σάσα Πάβλοβιτς και Όγκνιεν Κούζμιτς που "κόπηκαν" από το ρόστερ του πρωταθλήματος, ενώ ερωτηματικό αποτελεί η παρουσία του Βλάντο Γιάνκοβιτς, ο οποίος απουσίασε από το παιχνίδι με την τουρκική ομάδα λόγω γαστρεντερίτιδας. Από την άλλη, απών από την αποστολή θα είναι ο Μαρκίζ Χέινς λόγω προβλήματος στον δικέφαλο.\nΆρης - Ολυμπιακός (Nick Galis Hall, 28/3 - 19:00): Το τελευταίο τεστ του Ολυμπιακού πριν την εξασφάλιση της πρωτιάς στη regular season. Η ομάδα του Γιάννη Σφαιρόπουλου δοκιμάζεται στην πιο "καυτή" έδρα της Ελλάδας, με τους παίκτες του Δημήτρη Πρίφτη να παλεύουν για τη νίκη προκειμένου να "κλειδώσουν" την τρίτη θέση και το πλεονέκτημα έδρας σε σχέση με την ΑΕΚ. Οι "ερυθρόλευκοι" με νίκη εξασφαλίζουν επί της ουσίας το απόλυτο πλεονέκτημα έδρας στα πλέι οφ και κατ επέκταση στους τελικούς της Basket League ΣΚΡΑΤΣ. Ο Ματ Λοτζέσκι θα απουσιάσει από ένα ακόμη παιχνίδι του Ολυμπιακού, ενώ ο Σλάβεν Τσούπκοβιτς επιστρέφει για λογαριασμό του Άρη δίνοντας τη δυνατότητα στον Δημήτρη Πρίφτη να καταστρώσει τα πλάνα του με άνεση.


Ηρθε το Φθινόπωρο - Λογκανίκος\nΗρθε το Φθινόπωρο\nΟι εποχές αλλάζουν. Χωρίς να ρωτήσουν κανέναν συνεχίζουν ακάθεκτες το ταξίδι τους αγνοώντας τελείως για τα γήινα τετριμμένα ανθρώπινα προβλήματα.\nΟ κύκλος των ημερών και της ζωής στριφογυρίζοντας, μας έσπρωξε από το καλοκαίρι, μετατοπίζοντάς μας προς το φθινόπωρο όπως πάντα.\nΤελείωσε το καλοκαιράκι!! Το ζεστό κι ανέμελο καλοκαιράκι έχει δώσει τώρα τη θέση του στο μελαγχολικό φθινόπωρο.\nΕίναι ακόμα νωπή η γεύση της αλμύρας στα μάτια και στο κορμί μας. Είναι ακόμα φρέσκες οι αναμνήσεις από το κατάστρωμα κάποιου πλοίου, κάποιας ήσυχης παραλίας,\nτης ταβερνούλας στα σοκάκια κάποιου όμορφου νησιού παρέα με αγαπημένα πρόσωπα και καλούς φίλους.\nΗ μυρωδιά του αντηλιακού ( καρύδας ) αντικαθίσταται από τη μυρωδιά του βρεγμένου χώματος, ο καυτός ήλιος\nτου μεσημεριού από τη γκρίζα θολούρα του απογεύματος και τα ξεβρασμένα κοχύλια στην αμμουδιά από τα πεσμένα κίτρινα φύλλα.\nΕίναι η εποχή που μαζευόμαστε από τις παραλίες, ξεκούραστοι, ήρεμοι, με ωραίες αναμνήσεις και γεμάτες μπαταρίες να προετοιμαστούμε για τον χειμώνα.\nΚι εκεί που είμαστε όλο χαρά και φτιάχναμε τη βαλίτσα για κάποιο όμορφο νησί, τώρα τα στοιβάζουμε όλα μέσα σ'αυτήν όπως το μαγιό με το αντηλιακό, τις σαγιονάρες, τα σορτσάκια,\nτην ψάθα και μερικά καρτ-ποστάλ. Καρτ ποστάλ και φωτογραφίες του καλοκαιριού που θα τις κοιτάμε με νοσταλγία κάπου-κάπου για να θυμόμαστε τότε που αφεθήκαμε στην ανεμελιά του και στις χαρές του.\nΤίποτα βέβαια δεν κρατά για πάντα. Αν και οι διακοπές κρατούσαν όλο το χρόνο, δεν θα είχαμε αυτή την επιθυμία και τη γλυκιά γεύση της προσμονής να μας κρατά ζωντανούς όλο το χειμώνα.\nΚαταλαβαίνεις ότι μπήκε φθινόπωρο από τη μέρα που μικραίνει, τη νύχτα που ψυχραίνει και το σεντόνι που δεν είναι αρκετό για να σε κρατήσει ζεστό ως το πρωί και όταν οι στάλες από τα πρωτοβρόχια...\nεπισκέπτονται τα παράθυρά μας.\nΕίναι ο καιρός που δε μας κάνει ''ούτε κρύο, ούτε ζέστη''. Ακόμα και τα κουνούπια μυρίστηκαν την αλλαγή και εξαφανίστηκαν, αφήνοντάς μας ήσυχους ( τι καλά! )Πριν λίγο βάζαμε το κλιματιστικό στο φουλ και καταριόμαστε τον καύσωνα, τώρα κουκουλωνόμαστε κάτω από τα σκεπάσματα και αφήνουμε τον ήχο της βροχής να μας νανουρίσει. Κάποτε αυτή την ώρα απολαμβάναμε το ουζάκι μας η την μπυρίτσα στην αυλή, τώρα έχει πέσει το σούρουπο.Ο ήλιος χάνεται ενωρίς χωρίς να είναι πια... απειλητικός και ένα δροσερό αεράκι καθώς χορεύει με τις κουρτίνες αγκαλιάζει τα κορμιά μας.\nΗ φύση, έχει πάρει κι αυτή το δρόμο προς την ξεκούραση της σιγά-σιγά. Τα δέντρα ετοιμάζονται να πετάξουν τα φύλλα τους που τάχει πάρει ο μαρασμός και με τις πρώτες βροχές και τον άνεμο αρχίζουν ένα περιστροφικό κυνηγητό γεμίζοντας τα μπαλκόνια, τις σκάλες, τις αυλές,τους δρόμους και τα πάρκα.\nΠολλοί απολαμβάνουν να πατάνε μόνο και μόνο για να ακούνε τον χαρακτηριστικό ήχο που κάνουν καθώς σπάνε.\nΑρχίζει να κυριαρχεί το καφέ και το κίτρινο σαν χρώματα σε ότι κοιτάξεις.\nΜ ένα χαλί πολύχρωμο η γη έχει στρωθεί, κίτρινο,καφέ, πορτοκαλί.\nΤο σπίτι θα μυρίσει ναφθαλίνη γιατί θα βγουν τα χοντρά- χειμωνιάτικα ρούχα από τα μπαούλα και θα απλωθούν παντού να ξεμυρίσουν και να ξεζαρώσουν..Μάλλινες φανέλες, βαριά πανωφόρια, χαλιά για το πάτωμα, τα "όπλα" που θα πολεμήσουμε τον χειμώνα που φτάνει.\nΟ ουρανός θα βγάλει κι αυτός από τα μπαούλα του τα χειμερινά χοντρά σύννεφα, θα τα κρεμάσει από πάνω μας να ξεζαρώσουν, θα τα φορέσει και το γαλάζιο του χρώμα θα σκεπαστεί μαζί με τον λαμπρό ήλιο. Εναν ήλιο που με το φως του κάνει τρελά παιχνίδια με τα σύννεφα, τις ομίχλες και τα χρωματίζει με έναν τρόπο που θα τον ζήλευε ο καλύτερος ζωγράφος.\nΤα αποδημητικά πουλιά θα φύγουν σε λίγο για ...άλλες πολιτείες πιο ζεστές και μερικά ζώα θα αρχίσουν να ετοιμάζονται για την χειμερία νάρκη τους.\nΤα πιτσιρίκια επιστρέφουν στο σχολείο. Τσάντες, γόμες, μολύβια, ανυπομονησία για τη συνάντηση με παλιούς φίλους και συμμαθητές.\nΣυχνά ταξιδεύω πίσω στο χρόνο και θυμάμαι τον εαυτό μου παιδί, να γυρνάω από το σχολείο φορτωμένος με μια τσάντα στον ώμο γεμάτη με βιβλία.\nΠολλά καινούργια πράγματα μπαίνουν στη ζωή μας το φθινόπωρο. Πολλοί έχουν την αίσθηση οτι είναι η αρχή του νέου χρόνου. Καινούργια σχολική χρονιά, καινούργιοι φίλοι, ίσως μια καινούργια δουλειά, νέες σκέψεις.."θα αρχίσω δίαιτα'' ''θα πάω γυμναστήριο''.\nΈχει μια περίεργη αίσθηση το φθινόπωρο. Μαζί με τη γλυκιά μελαγχολία, τη γαλήνη και τη μαραμένη ομορφιά, μας κινεί τη συμπάθεια, μας μαγεύει και μας ηρεμεί. Κανείς δεν μπορεί να αρνηθεί οτι η φθινοπωρινή φύση παρουσιάζει ένα σωρό ομορφιές.\nΈπιπλα 1 Αγόριανη8 Αξιοθέατα9 Αρχείο Δημητρίου Φατούρου1 Αρχείο Μαργαρίτας Περιβολιώτη1 Αρχείο Παναγιώτη Παπαδόγιαννη1 Βελεμίνα1 Βεργαδέϊκα 2 Γεωγραφική Θέση1 Διοικητικό Συμβούλιο1 Εκκλησίες2 Ευχαριστίες2 Η μεγάλη βρύση1 Κοινωνικός βίος 5 Λεοφωρείο1 Μετανάστευση1 Νέα57 Περιστεριάς1 Πληθυσμός1 Ποιήματα2 Πολιτιστικός Σύλλογος28 Προξενητής 1 Πως θα μας επισκεφθείτε1 Ρεκίτσα2 Συνοικισμός6 Χάρης Αγγάνης1 αρχιτεκτονική 1 γεωργία2 γνέσιμο1 εκδηλώσεις9 ναός της Παναγίας1 ορειβασία1 πανίδα1 ποδηλασία1 φεγγάρι1


Όλες οι εμφανίσεις από το γεύμα στο Προεδρικό Μέγαρο προς τιμήν του πρίγκιπα Κάρολου και της Καμίλα | Celeb Style | Ladylike.gr\nSTYLE CELEB STYLE ΧΡΙΣΤΙΝΑ ΘΕΟΔΩΡΟΠΟΥΛΟΥ Μαΐου 10 2018 13:48\nΤι φόρεσαν οι κυρίες στο γεύμα του Προεδρικού Μεγάρου.\nΗ επίσημη επίσκεψη του πρίγκιπα Κάρολου μετά της συζύγου του Καμίλα στην Ελλάδα επισφραγίστηκε, όπως επιβάλλει το πρωτόκολλο, από ένα επίσημο γεύμα στο Προεδρικό Μέγαρο. Εκεί εκτός από τον Πρόεδρο της Δημοκρατίας και τον Πρωθυπουργό που συνοδεύονταν από τις συζύγους τους, παρευρέθηκαν κι άλλα σημαντικά πρόσωπα της χώρας για να τιμήσουν το πριγκιπικό ζεύγος. Φυσικά, ο ενδυματολογικός κανονισμός σε μία τέτοια περίσταση επιβάλλει επισημότητα, πράγμα που φαίνεται πώς ξέρουν καλά οι καλεσμένοι.\nΗ Σίσσυ Παυλοπούλου Αριστέα με ένα κεραμιδί σύνολο και καφέ παπούτσια, δίπλα στην Καμίλα, η οποία επέλεξε πάλι το λευκό σε μία πιο εντυπωσιακή εκδοχή του, κατάλληλη για την περίσταση. Ένα μακρύ φόρεμα σε Α-γραμμή με κομψό ντεκολτέ και λαμπερά κοσμήματα ήταν αρκετά για να κάνουν αισθητή κι εντυπωσιακή την παρουσία της στο Προεδρικό Μέγαρο.\nΗ Μπέτυ Μπαζιάνα με τον Αλέξη Τσίπρα καταφθάνουν στο Προεδρικό Μέγαρο. Η πρώτη κυρία επέλεξε ένα midi φόρεμα σε μία φιστικί απόχρωση και το συνδύασε με nude πέδιλα και ένα διακριτικό κολιέ.\nΗ Μαρέβα Μητσοτάκη πιστή στην αξία του μαύρου, έκανε μία πολύ σωστή εμφάνιση και έκλεψε τις εντυπώσεις.\nΗ Βαρδής Βαρδινογιάννης με την σύζυγό του Μαριάννα, η οποία ήταν από τις λίγες που επέλεξε να διαφοροποιηθεί και να φορέσει μία παστέλ απόχρωση σε ένα κεντημένο σύνολο με peplum top και διακριτικά κοσμήματα.\nΗ πάντα κομψή Μαριάννα Λάτση με ένα laced, midi φόρεμα, πλάι στην λαμπερή Γιάννα Αγγελοπούλου η οποία επέλεξε μαύρο φόρεμα σε ίσια γραμμή και από πάνω ένα λευκό σακάκι με τρουά καρ μανίκια.\nΗ Καμίλα επισκέπτεται την Ελλάδα ντυμένη στα λευκά


ψ υ χ ή μ ο υ: Έξι επί εφτά\nspeck of stardust October 23, 2010 at 12:38 AM\nδε γινεται να συγκινουμε με καθε σας κειμενο........η ευχαριστη μου εκπληξη....\nυγ δεν εχω κλαψει με καμια ταινια.\nΑνώνυμος October 23, 2010 at 10:47 AM\nΣτον χώρο, το 'καλό', γεννιέται όταν στο χρόνο, η στιγμή, που το μυαλουδάκι μας αρχίζει και δουλεύει, αγγίζει, τη στιγμή, που η καρδούλα μας αρχίζει να ανοίγει και να γλυκαίνεται.\nΣ'ακουσα να μιλας στην ΕΡΑ2 χθες και μ'αρεσες! Σε ψαχνω θα, σε βρω,θα σε διαβασω!\nspeck of stardust October 23, 2010 at 5:54 PM\nαρχισα ηδη την αναγνωση με μανια τολμω να πω..εκανα κ δωρο στον ανηψιο μου το "αν τ αγαπας ξαναρχονται"....ευγνωμονω τη Ζελια Σταυρου γι αυτην την "γνωριμια"...\nΓΙΩΡΓΗΣ Χ.Ι. October 23, 2010 at 7:11 PM\nΈξι επί εφτά ή το έξι μετά το εφτά;;;;;;;\nΜία σειρά λοιπόν θέλω να πω από πρόσωπα και ψυχικές καταστάσεις περιγράφονται με τον πιο γλαφυρό τρόπο και με μια ομότητα η οποία συγκινεί και σοκάρει με την απλότητα με την οποία προσεγγίζεται ο πόνος ο οποίος δρέπει προς την ελπίδα με στόχο την τελική απελευθέρωση από κάθε είδους φυλακή που στην προκειμένη λέγεται ψυχικός πόνος.\nΒασιλική Ν. October 23, 2010 at 9:59 PM\nSpeck... ευχαριστώ... κι εγώ ευγνώμων στην Ζέλια και πίσω από την Ζέλια στην Σοφια Μιχαλίτση που μεσολάβησε για την συνέντευξη στο Δεύτερο Πρόγραμμα προχθές... Καλή ανάγνωση, λοιπόν, και γεροί να είμαστε να προχωράμε καθένας στο δρόμο που τάχθηκε... Καλό βράδυ και όλα καλά!\nΒασιλική Ν. October 23, 2010 at 10:03 PM\nΑνώνυμε/η η προχθεσινή συνέντευξη είχε για μένα απίθανη ανταπόκριση από πολλούς ανθρώπους και μου έδωσε μεγάλη χαρά! Σ' ευχαριστώ με όλη μου την καρδιά! Το σχόλιό σου για τη στιγμή, είναι εξαιρετικό!\nΒασιλική Ν. October 23, 2010 at 10:04 PM\nΓιώργη, άγγιξες την καρδιά του κειμένου... Εγώ σ' ευχαριστώ!\nΑνώνυμος October 24, 2010 at 1:07 PM\nΔύο, διαφορετικοί είναι οι Ανώνυμοι σχολιαστές, ενώ, μία, κοινή, είναι η συμπάθεια και η εκτίμηση για το πρόσωπό σου.\nΒασιλική Ν. October 24, 2010 at 6:42 PM\nΖητώ συγνώμη και από τους δύο τότε... Καλό είναι να βάζετε βέβαια ένα μικρό όνομα ή ένα ψευδώνυμο, αν όχι αντί του Ανωνύμου, κάτω από το σχόλιο, βοηθάει.. Σ' ευχαριστώ και πάλι και καλή εβδομάδα!\nsot October 24, 2010 at 10:58 PM\nΧαρά στη μάνα που τις κρατά ζωντανές όλες αυτές τις "κόρες", γιατί της δίνουν δύναμη να ζει και να δημιουργεί. Μακάρι να συνεχίσει να γεννά και ν'αναθρέφει τέτοιες κόρες για πολλά χρόνια ακόμα.\nΒασιλική Ν. October 25, 2010 at 11:47 PM\nH καρδιιά σου ενθισμένη όλες τις εποχές του χρόνου!\nΕίμαι στην Πόλη, μάλλον θα έχετε προσεχώς αναμετάδοση...


Δημοσιεύτηκε από Trito Koudouni at 6 Φεβρουαρίου 2018\nMil cadenas habrán que romper. ¡Venceremos!= Χιλιάδες αλυσίδες θα πρέπει να σπάσουν. Θα νικήσουμε! «Σονάτα του Σεληνόφωτος» στο θέατρο Αλκμήνη.\nΣτις 3/2/2018 παρακολούθησα στο θέατρο Αλκμήνη, την παράσταση: «Σονάτα του σεληνόφωτος». Ένα από τα εμβληματικότερα κείμενα του Γιάννη Ρίτσου, ζωντανεύει επί σκηνής με τρόπο πρωτότυπο. Από αυτή την παράσταση φεύγεις, έχοντας ψυχική ανάταση και βιώνοντας έντονη συγκίνηση. Ποτέ άλλοτε η ποίηση δεν υπήρξε τόσο μαγευτική και ενδιαφέρουσα. Ο Μάριος Ιορδάνου παρουσιάζει ένα ποτ πουρί από ποιήματα των: Ναζίμ Χικμέτ, Ερνέστο Τσε Γκεβάρα και Φεντερίκο Γκαρθία Λόρκα και τα συνδυάζει με το αρχικό κείμενο που είναι η Σονάτα του Σεληνόφωτος. Το αποτέλεσμα: εξάγεται σαφώς το πολιτικοκοινωνικό μήνυμα με εστίαση στον έρωτα, στη μοναξιά, στα νιάτα σε αντίθεση με τα γηρατειά. Ο Μάριος Ιορδάνου συναντιέται επί σκηνής με τη Σοφία Καζαντζιάν και παντρεύουν την υποκριτική με την ποίηση, τη μουσική, το τραγούδι και το χορό . Μας ταξιδεύουν στον κόσμο του ρομαντισμού και της γλυκιάς νοσταλγίας των περασμένων. Δημιουργούν ένα αέναο παρόν περιτριγυρισμένο από παρελθόν και μέλλον.\nΟ Βαλεντίνο Βαλάσης δημιουργεί μια εικαστική εικόνα που έχει σαν χρωματική βάση της το λευκό. Σκορπίζει στη σκηνή πολλά κόκκινα τριαντάφυλλα και ροζ ροδοπέταλα. Το κόκκινο υποδηλώνει το χρώμα του πάθους, συμβολίζει τον έρωτα, τη ζωντάνια. Η κόκκινη αυτή απόχρωση θα μπορούσε να ερμηνευτεί και αντιθετικά: αίμα, επανάσταση, πόλεμος. Το ποίημα του Λόρκα (Venceremos) φέρει επαναστατική ορμή. Πιστεύω ότι η επιλογή του συγκεκριμένου ποιήματος έγινε επειδή είναι επίκαιρο στις μέρες μας. Για να νικήσουμε, πρέπει να έχουμε τονώσει το ηθικό και πνευματικό μας φρόνημα και εν συνεχεία να διεκδικήσουμε ότι είναι καλύτερο για την ανθρωπότητα. Για να σπάσουμε τις αλυσίδες, πρέπει να απελευθερωθούμε από τα δεσμά των στερεοτύπων, των προκαταλήψεων και αυτό θα επιτευχθεί με την ενεργή δραστηριοποίηση μας.\nΗ Σοφία Καζαντζιάν είναι υπέροχη παρουσία επί σκηνής. Τι κίνηση, τι στήσιμο, τι έκφραση. Είναι μια πολυτάλαντη παρουσία που συνδυάζει εξίσου, αρετές όπως η υποκριτική, το τραγούδι, ο χορός. Υποδύεται την ώριμη σε ηλικία γυναίκα της Σονάτας, εσωτερικεύοντας τη δίψα της για ανθρώπινη παρουσία και συναναστροφή. Εξωτερικεύει τη θλίψη της γυναίκας αυτής κοιτάζοντας το ασημί φεγγάρι. Παράλληλα, υποδύεται μια νεότερη σε ηλικία κοπέλα που επιθυμεί να γευτεί τη ζωή, έχοντας ανυπομονησία και φρεσκάδα. Συνθέτει χορογραφίες που έχουν σαν βασικό μοτίβο την ορμή και την απόσυρση, δύο αντιθετικά ζεύγη. Οι χορογραφίες αυτές δημιουργούν συναισθήματα άλλης εποχής. Η Ελευθερία Τώρα επιμελείται το ενδυματολογικό κομμάτι. Επιλέγει μαύρη ενδυμασία για τον άνδρα και κόκκινη ενδυμασία για τη γυναίκα. Το μαύρο κατά τη γνώμη μου συμβολίζει το σκοτάδι και το κόκκινο την ένταση. Η ψυχή περνάει από το σκοτάδι της άγνοιας στο κόκκινο της ζωής. Ζωή και Θάνατος συνδιαλέγονται και συμπορεύονται. Θα νικήσουμε, λέει το ποίημα. Για να νικήσουμε πρέπει να βιώσουμε την απώλεια, να αισθανθούμε τη στεναχώρια για να προχωρήσουμε σε κάτι ελπιδοφόρο.


Βραζιλία - κορονοϊός: Ξεκινούν οι εμβολιασμοί με το κινεζικό Sinovac Biotech\nNewsIT / Κοσμος / Βραζιλια – κορονοιος: Ξεκινουν οι εμβολιασμοι με το κινεζικο Sinovac Biotech\nΣτη Βραζιλία όλες οι διαθέσιμες δόσεις εμβολίων θα διανεμηθούν στις πολιτείες της χώρας σήμερα, Δευτέρα (18.01.2021). Αυτό δήλωσε ο υπουργός Υγείας, Εδουάρδο Παζουέλο, ώστε οι εμβολιασμοί να μπορέσουν να ξεκινήσουν από τις 5.00 μ.μ. (22:00 ώρα Ελλάδας).\nΟι πολιτείες στη Βραζιλία είχαν ζητήσει από την κυβέρνηση να αρχίσει νωρίτερα τους εμβολιασμούς με τη χορήγηση του μοναδικού διαθέσιμου εμβολίου – του CoronaVac που παρασκευάστηκε από την κινεζική Sinovac Biotech και εισήχθη από το βιοϊατρικό κέντρο Butantan στο Σάο Πάολο.\nΤο σχέδιο εμβολιασμών επρόκειτο αρχικά να ξεκινήσει στις 20 Ιανουαρίου.\nΗ ρυθμιστική αρχή υγείας της Βραζιλίας Anvisa έδωσε χθες, Κυριακή (17.01.2021) άδεια επείγουσας χρήσης των εμβολίων εναντίον του κορονοϊού της Sinovac και της βρετανικής AstraZeneca, ανοίγοντας τον δρόμο για τους εμβολιασμούς καθώς η πανδημία εισέρχεται σε ένα φονικό δεύτερο κύμα.\nΜερικά λεπτά αφότου η Anvisa είχε εγκρίνει ομόφωνα τα δύο εμβόλια, η Μόνικα Καλαζάνς, μια 54χρονη νοσοκόμα στο Σάο Πάολο, έγινε ο πρώτος άνθρωπος που εμβολιάστηκε στη χώρα, λαμβάνοντας το εμβόλιο CoronaVac.\nΟ πρόεδρος Ζαΐρ Μπολσονάρο, που αμφισβητεί την ύπαρξη του κορονοϊού και έχει αρνηθεί να εμβολιαστεί, αντιμετωπίζει όλο και περισσότερες πιέσεις να αρχίσει τους εμβολιασμούς στη Βραζιλία, η οποία έχει καταγράψει τουλάχιστον 200.000 θανάτους από COVID19, τον χειρότερο απολογισμό θανάτων εκτός των Ηνωμένων Πολιτειών.\nΚατηγορίες Κόσμος Ετικέτες ΒΡΑΖΙΛΙΑ,ΕΜΒΟΛΙΑ,ΚΟΡΟΝΟΪΟΣ


Ντόμινικ Εκδόσεις Εκδόσεις Πατάκη Βιβλιοπωλείο Λεμόνι\n"Dominic" (Πρωτότυπος τίτλος στα αγγλικά)\nΣυγγραφή: ·William Steig\nΕικονογράφιση: ·William Steig\nΣελ.:183 (21χ14), Μαλακό εξώφυλλο, ISBN: 960-16-1927-5\nΟ Ντόμινικ είναι ένας σκύλος με χρυσή καρδιά, σιδερένια θέληση και πολλά χαρίσματα. Μια μέρα αποφασίζει να αφήσει το σπίτι του για να γνωρίσει τον κόσμο. Στο δρόμο συναντά τους κακούς της Συμμορίας της Δευτέρας Παρουσίας, αλλά και ένα σωρό ζώα που έχουν πέσει θύματά τους. Χάρη στη γενναιότητά του, καταφέρνει να βγει νικητής από τις αναμετρήσεις του με τους ληστές και, ταυτόχρονα, χάρη στην καλή του καρδιά καταφέρνει να αποκτήσει τη συμπάθεια αλλά και την ευγνωμοσύνη όλων των ζώων.\nΟ Ντόμινικ, όμως, συνεχίζει την πορεία του στον κόσμο, μέχρι που συναντά σ' ένα μαγεμένο κήπο τη σκυλίτσα των ονείρων του. Ένας νέος κύκλος περιπετειών αρχίζει γι' αυτόν...


Ακρίτας 2016: Εβδομαδιαίο πρόγραμμα γυμναστικής και προπονήσεων για παιδιά και γονείς - Messinia Live\nΟ ΓΣ Ακρίτας παρουσιάζει ένα εβδομαδιαίο πρόγραμμα γυμναστικής και προπονήσεων στίβου στο οποίο χωράνε όλοι, μικροί και μεγάλοι. Απευθύνει κάλεσμα για συμμετοχή στα προγράμματα που θα γίνονται με την εποπτεία 6 προπονητών – καθηγητών φυσικής αγωγής.\n“Στις μέρες μας αρκετά παιδιά και ενήλικες συμμετέχουν σε οργανωμένες μορφές άσκησης, τα πάρκα και οι παιδικές χαρές είναι γεμάτα από παιδιά, κάποιοι προτιμούν να τρέχουν καθημερινά, άλλοι κάνουν γυμναστική στο σπίτι και πολλοί κάνουν ποδήλατο.\nΟ ΓΣ Ακρίτας παρουσιάζει ένα εβδομαδιαίο πρόγραμμα στο οποίο χωράνε όλοι, μικροί και μεγάλοι. Δεν υπάρχουν δικαιολογίες πλέον. Ο Σύλλογος σάς διαθέτει 6 προπονητές – καθηγητές φυσικής αγωγής, με γνώσεις παιδαγωγικές, αθλητικές και γυμναστικές.\nΕξάλλου στο σύλλογο θα έχετε την ευκαιρία να γνωρίσεις νέους φίλους και φίλες, να νιώσετε όμορφα από τη συμμετοχή σε δράσεις εθελοντισμού και κοινωνικής προσφοράς, να μάθετε από την δωρεάν παρακολούθηση ομιλιών από γιατρούς της “ΔΙΑΠΛΑΣΗ” και να έχετε προσφορές από υποστηρικτές του συλλόγου όπως η INTERSPORT Καλαμάτας.\nΠληροφορίες στην ιστοσελίδα www.akritastivos.gr και στο τηλέφωνο 694 420 4473 στον κ.Πέτρο Παπαδόπουλο, πρόεδρο του συλλόγου.”\nRelated Items:ΓΣ ΑΚΡΙΤΑΣ 2016


Η Κως και οι Κώοι. Γράφει ο Αντώνης Νικολής στο athensvoice.gr\nΦεβρουάριος 20, 2016\tComments (2)\nΌσοι διαβάζετε τα άρθρα μου θα έχετε προσέξει πως μάλλον δε σκάζω και πολύ μην παρεξηγηθώ.\nΕίμαι Κώος, επέλεξα από τα 27 μου μόνιμος κάτοικος της Κω, από την εφηβεία μου –τότε που ταίριαζε και ηλικιακά η φράση– δήλωνα «υπερήφανο παιδί του τουρισμού» (χρειάζομαι πολύ χώρο για να εξηγήσω πως τη μισή τουλάχιστον από την αξία της δουλειάς μου την οφείλω σ’ αυτή την ξεχωριστή κοινωνική συνθήκη), επίσης δεν έκρυψα, πέρα από την εκτίμηση, και τα αισθήματα φιλίας προς το σημερινό δήμαρχο του νησιού, Γιώργο Κυρίτση.\nΕντούτοις, δε θα έγραφα αυτό το άρθρο, αν δεν έβλεπα ολοκάθαρα δύο πράγματα: πρώτον ότι η περίπτωση της Κω σε σχέση με το προσφυγικό είναι η εναργέστερη απόδειξη του πόσο λίγο σε εθνικό επίπεδο αντιλαμβανόμαστε τη συγκυρία της άτυπης χρεωκοπίας που ζούμε, και δεύτερον, όχι άσχετο με το πρώτο, ότι αρνούμαστε να δούμε το μόνο που μας απόμεινε, αν θέλουμε να συμπεριφερόμαστε με λογική και με πραγματισμό, και που είναι ακριβώς η πολιτική αντίληψη και δράση του δημάρχου και της συντριπτικής πλειονότητας των Κώων. Δώστε μου το χρόνο να διατυπώσω το ένα μετά το άλλο.\nΗ Κως είναι ένα μάλλον μεσαίου μεγέθους νησί με μόνιμο πληθυσμό 35 χιλιάδες κατοίκους (παρεμπιπτόντως, με εποχιακούς εργαζόμενους από την υπόλοιπη Ελλάδα γύρω στα 700 άτομα), με αφίξεις τουριστών περί το ενάμισι εκατομμύριο ετησίως (οι 1.300.000 από αυτούς φτάνουν αεροπορικώς), με συνολικό τζίρο που εκτιμάται συντηρητικά γύρω στο ένα δισεκατομμύριο ευρώ, -τα στοιχεία από το προπέρσινο καλοκαίρι. (Για την τάξη μεγέθους να θυμίσω, ασφαλώς δεν είναι το ίδιο πράγμα: το τέρας που κατασπαράζει και δε θα πάψει να κατασπαράζει την πολιτική τάξη, ο ΕΝΦΙΑ, ανέρχεται μόλις στα δυόμισι δις.) Το νησί της Κω είναι ο τρίτος μεγαλύτερος τουριστικός προορισμός της χώρας.\nΑπό την περασμένη άνοιξη, λοιπόν, αφότου με τη νέα πολιτική των ανοικτών συνόρων ουσιαστικά ενθαρρύναμε τις προσφυγικές - μεταναστευτικές ροές μέσω του Αιγαίου, ίσως υπήρξανε κάποιες φωνές, υπαινιγμοί περισσότερο, για την οφειλόμενη ευαισθησία σχετικά με τη συνοριακή γραμμή και τις γκρίζες ζώνες, αλλά κανένας με τη δέουσα δραματικότητα να πει, σε τούτη την άθλια χειμαζόμενη οικονομία ποιος χαλαλίζει μία Κω σε πέντε ακτιβιστές (η νέα μάστιγα – θα αποδειχτούν, να μου το θυμάστε, εφάμιλλοι των συνδικαλιστών του ’80) και δεκαπέντε ΜΚΟ! Φανταστείτε χώρες με πολύ περισσότερο ανεπτυγμένες οικονομίες, φέρ’ ειπείν την Ισπανία, και όμως να χαλαλίζει την Ίμπιζα, ή την Ιταλία, το Κάπρι ή το Αμάλφι.\nΓιατί, αφότου δώσαμε το σύνθημα της εύκολης διέλευσης προς τις βόρειες ευρωπαϊκές χώρες, οι ροές –μόνο όποιος εθελοτυφλεί δε βλέπει πως είναι σε μεγάλο ποσοστό τους μεταναστευτικές– ήταν αναπόφευκτες. Ούτε γινόταν να εξαιρεθεί η Κως. Και τα περιβόητα hotspots, οι ανοικτοί καταυλισμοί προσφύγων - μεταναστών, δίχως την ικανή στελέχωση και οργάνωση για την ταυτοποίηση αλλά και τη δυνατότητα επαναπροώθησης, το πιθανότερο θα αυξήσουν ακόμα περισσότερο τις ροές. Και ο εφιάλτης έχει και άλλο όνομα, αυθεντικά νεοελληνικό: πελατειακό κράτος. Στα λιγότερο τουριστικά νησιά ήδη η προσδοκία διορισμών και αναθέσεων σε τοπικές επιχειρήσεις για τη λειτουργία των hotspots, αν εγγυώνται κάτι, είναι η… διαιώνιση των ροών. Αμφιβάλλει κανείς;\nΕδώ να μου επιτραπεί μία παρέκβαση. Η αισθηματολογία όπως και η ηθικολογία ανήκουν στη φλυαρία, στην έλλειψη οικονομίας στην έκφραση. Είναι και προσχηματικές, σχεδόν πάντοτε υποκρύπτουν κάτι άλλο. Ή στην καλύτερη περίπτωση, πολύ σπάνια, είναι προϊόντα αφέλειας. Αμφότερες, αισθηματολογία και ηθικολογία, τις χρησιμοποιεί κατά κόρον κι αφότου διαισθάνθηκε ότι κάτι δεν πάει καλά, περίπου από το 2008, όλο εκείνο το κομμάτι της κοινωνίας το βολεμένο από τα ίδια τα αίτια της κακοδαιμονίας, το τεράστιο και φαύλο κράτος, προκειμένου να ξορκίσει τον οποιοδήποτε ορθολογικό περιορισμό του. Για το θάνατο ενός εφήβου έπρεπε να καεί η πρωτεύουσα, όμως για το θάνατο μιας εγκύου (της Μαρφίν) ούτε κάδος. Για να σπουδάσει ο έγκλειστος γόνος της γνωστής οικογένειας έπεσε πολυήμερος διαδικτυακός κλαυθμός και κατάρες στους Σαμαροβενιζέλους, για τους εκατοντάδες μαγαζάτορες και τις καμένες περιουσίες τους του κέντρου της Αθήνας, άιντε κάποια γραμμή από φιλελεύθερο -και αν.\nΜε το αίσθημα δίχως τη λογική πας στο ασυνείδητο, στην επικράτεια της τέχνης, ή της τρέλας, αν δεν είσαι καλλιτέχνης (μα κι όταν είσαι, διόλου σπάνια και στα δυο). Στην πολιτική μόνο με το αίσθημα, το όραμα όπως λέμε, δίχως τη λογική, τον πραγματισμό, πας πάντοτε στην κόλαση. Πάντοτε. Δεν υπήρξε μα ούτε θα υπάρξει εξαίρεση. Ήθελε η κα Χριστοδουλοπούλου και οι λοιποί ακτιβιστές να διευκολύνουν τις ροές των μεταναστών, διότι είναι άνθρωποι και αυτοί και έχουν απολύτως σεβαστά δικαιώματα κ.λπ., ας άνοιγαν το φράχτη στον Έβρο, με παρρησία και με θάρρος ας αιτιολογούσαν την πολιτική τους αναλαμβάνοντας και το κόστος τόσο εντός Ελλάδος όσο και στην Ευρώπη.\nΑντ’ αυτού τι έκαναν; Διαμήνυσαν ποικιλοτρόπως την αλλαγή πολιτικής στην υποδοχή αυτού του κόσμου. Και να δεχτούμε πως είναι κακοήθειες ορισμένων εδώ νησιωτών ότι με την αλλαγή της κυβέρνησης και πριν από τους πρόσφυγες και τους μετανάστες πρώτοι έσκασαν οι ακτιβιστές των ΜΚΟ, τι είδους πολιτική ήταν αυτή; Από το παράλογο και αδικαιολόγητο, από το ντεμί – παράνομο πέρασμα θυσιάστηκαν πόσες ψυχές; Δύο, τρεις χιλιάδες οι νεκροί του Αιγαίου το 2015; Πόσοι περισσότεροι από τα προηγούμενα χρόνια; Θησαύρισαν πόσοι διακινητές; Και για ποιας τάξεως ποσά μιλάμε; Μισό, ένα δισεκατομμύριο δολάρια; Ειλικρινά –και, άραγε, να το αποδώσει κανείς σε πολιτική αβελτηρία; στο θανατερό κοκτέιλ βλακείας και κυνισμού;- ειλικρινά απορώ πώς μερικοί άνθρωποι μπορούν και κοιμούνται με τόσους νεκρούς κάτω από το προσκεφάλι τους.\nΚαι οι Κώοι; Από παράδοση αυτή η τοπική κοινωνία είναι και ανοικτή και ανεκτική. Οι παππούδες μας συμβίωναν, χριστιανοί με μωαμεθανούς και εβραίους. Μεγάλωσα απέναντι απ’ τη συναγωγή. Τα καλοκαίρια έρχονταν από το Ισραήλ τα εγγόνια της κυρά Ζουλιέτας που ήταν γειτόνισσα κι απ’ τις στενές φίλες της γιαγιάς μου. Έφτασε μέχρι τα κρεματόρια και σώθηκε, μαζί και η οικογένειά της, γιατί η ίδια είχε τουρκικό διαβατήριο – καταγόταν από τη Σμύρνη. Όταν τίμησε την εβραϊκή κοινότητα της Θεσσαλονίκης ο Γιάννης Μπουτάρης, εκείνες τις μέρες συνάντησα τυχαία στο δρόμο τον Γιώργο Κυρίτση, είχα ζηλέψει τους Θεσσαλονικείς, του το ανέφερα. Μαθαίνω είναι έτοιμη η προεργασία για το μνημείο της εβραϊκής κοινότητας του νησιού και μάλιστα σε κεντρικότατο σημείο της πόλης. Αυτός είναι ο φασίστας ακροδεξιός δήμαρχος;\nΘα έπρεπε να γίνει μελέτη για την καλή συμβίωση με τους μωαμεθανούς συντοπίτες μας. Ήταν το λιγότερο συγκινητική η μέριμνα μην και τραυματιστούν οι σχέσεις τόσο το 1974 (κυπριακό) όσο και το 1996 (Ίμια). Μιλώ για τις ανώνυμες δράσεις και συμπεριφορές του ενός προς τον άλλον. Στην κηδεία του τελευταίου εβραίου πριν από μερικά χρόνια, ο ραβίνος από Αθήνα βλέποντας το αδιαχώρητο και την κοσμοσυρροή, φώναξε στο νεκρό, «Για να ’ναι όλη η κοινωνία του νησιού σου σήμερα εδώ, δεν έζησες ανάμεσά τους ξένος». Άλλωστε ο ίδιος ο τουρισμός τόσες δεκαετίες αποτελεί εντατικό σχολείο ανοικτής στον κόσμο και ανεκτικής συνείδησης. Εδώ, επιτρέψτε μου, θα μπορούσα να φέρω ως πειστήριο και το ίδιο το δικό μου συγγραφικό έργο.\nΤουριστική οικονομία σημαίνει για επτά μήνες να δουλεύεις ει δυνατόν όλο το εικοσιτετράωρο, όλες ανεξαιρέτως τις μέρες, Κυριακές και αργίες. Σημαίνει να είσαι ο κατεξοχήν παραγωγικός τομέας στην εθνική οικονομία και να μη δικαιούσαι καμιά εξαίρεση στις υποχρεώσεις ή εύνοια. Και όμως αυτή η κοινωνία το περσινό καλοκαίρι συνέτρεξε μετανάστες και πρόσφυγες με αλληλεγγύη, με αυταπάρνηση. Παρόλο που ζημιωνόταν. Και έγιναν πάρα πολλά. Αρκετά ξενοδοχεία ή άλλες επιχειρήσεις έκλεισαν ένα-δύο μήνες νωρίτερα, υπήρξαν ακυρώσεις, επαγγελματίες πολλοί στερήθηκαν έσοδα.\nΑλλά εδώ και μήνες η αγορά βοά. Οι τουριστικοί πράκτορες λένε ξεκάθαρα, αν γίνει hotspot, οι μειώσεις ή ακυρώσεις μπορεί να φτάσουν το 60%. Ήδη οι βεβαιωμένες κυμαίνονται ανάλογα με τη χώρα προέλευσης από 23-40%. Ο δήμαρχος και οι υπεύθυνοι του δήμου για τον τουρισμό τρέχουν στις ευρωπαϊκές πρωτεύουσες, μόνοι, δίχως καμιά συμπαράσταση από τον ΕΟΤ, να προλάβουν τα πρακτορεία πριν προχωρήσουν στις συμφωνίες για τα αεροπλάνα, που συνήθως υπογράφονται Μάρτιο. Αν προβούν στις μειώσεις που συζητούν, η πτώση της κίνησης μπορεί να φτάσει ή και να ξεπεράσει το 50%.\nΧρειάζομαι πολύ χώρο για να ιστορήσω τι συνέβη τα τελευταία 40 χρόνια στο νησί της Κω. Από ένα συγκεντρωτικό τεράστιο δήμο, ένα πελατειακό δημοτικό καθεστώς –κατήγαγε τα υψηλότερα ποσοστά πανελληνίως–, πώς η ίδια η κοινωνία ωρίμασε, στο τέλος επέλεξε όχι αυτόν που συνέχιζε να τις υπόσχεται διορισμούς, αλλά εκείνον που είναι ικανός να παράγει έργο. Δεν είναι δίχως λόγο που ετούτος ο δήμαρχος με τόσο μένος υπερασπίζεται την οικονομία του νησιού. Όταν δε σιτίζεις πελατεία, είσαι υποχρεωμένος να υπερασπίζεσαι όσους δημιουργούν τον πλούτο, τις συνθήκες που ευνοούν την ευημερία στην κοινωνία σου. Θες-δε θες γίνεσαι πολιτικός∙ όχι πολιτικάντης. Και για να το κάνω πιο λιανά, συζητούσα με έναν από τους ισχυρότερους ξενοδόχους του νησιού. Μου έλεγε, «Αν έχουμε τις μειώσεις που ετοιμάζουν λόγω του hotspot οι πράκτορες, θα αναγκαστώ να ανοίξω μόνο το ένα από τα (δυο) ξενοδοχεία», πρόκειται για πολύ μεγάλες μονάδες. Τον ρώτησα τι σημαίνει αυτό για την απασχόληση, πόσους λιγότερους εργαζόμενους θα προσλάβει. «200 με 300 άτομα» μου απάντησε.\nΤα hotspots γίνανε. Ήρθε και το ΝΑΤΟ, η κυβέρνηση δεσμεύτηκε διάφορα, που όπως και στην οικονομία και όπου αλλού, ακόμα κι αν υποθέσουμε ότι τα κατανοεί, δυστυχώς δεν έχει ούτε τους ανθρώπους ούτε την ιδεολογική προεργασία για να τα εφαρμόσει. Μακάρι να αποδειχτεί μικρή η απόσταση ανάμεσα στην παιδική χαρά των ηλικιωμένων αριστεριστών και τα σύγχρονα, αριστερά έστω, κυβερνητικά στελέχη. Να σημειωθεί και η υποδειγματική στάση του αρχηγού της αξιωματικής αντιπολίτευσης. Πάντως, ως εθνική κοινωνία, και στο προσφυγικό καταφέραμε και πάλι να κάνουμε όλα τα λάθη μαζί. Και το δραματικότερο όλων, παρακολουθούμε επιπλέον τους Ευρωπαίους σ’ ένα ρεσιτάλ μικροπολιτικής, σωστό γαϊτανάκι, καθόλου καλό οιωνό για το αν και ποιες μακροπρόθεσμες πολιτικές θα σχεδιαστούν, προκειμένου να αντιμετωπιστεί ένα από τα σημαντικότερα προβλήματα του καιρού και του μέλλοντός μας, η αθρόα μετακίνηση πληθυσμών.\nΈγραψα αυτό το κείμενο και για να υπερασπιστώ τους συντοπίτες μου, το δήμαρχο, εμένα τον ίδιο, μα πιο πολύ την καλή φήμη αυτού του ευλογημένου νησιού, που μπορεί να ποτίζει και να λούζει από τον υδροφόρο του ενάμισι εκατομμύριο επισκέπτες κάθε χρόνο, επτά με δέκα μέρες κατά μέσο όρο τον καθένα, να έχει τις υποδομές, τους φιλόξενους και εργατικούς ανθρώπους να τους προσφέρουν υψηλές υπηρεσίες σε οικονομικές τιμές, ένα νησάκι μαγικό, πιστέψτε με, πενήντα έξι χρόνια να το φέρνεις πάνω κάτω δεν το χορταίνεις.\nΕπίσης –μισή ντροπή δική μου, μισή δική σας– να πω και για ποιο λόγο διατηρώ παρ’ όλ’ αυτά κάποια νηφαλιότητα, εκείνο δηλαδή που ψιθυρίζουμε με αισιοδοξία εδώ κάτω, οι μειώσεις κρατήσεων απέναντι, στο Μπόντρουμ, είναι ακόμα δραματικότερες (βλέπετε το σύμβολο της πολιτικής των ανοικτών συνόρων, το κορμάκι του Αϊλάν, το ξέβρασαν τα νερά του Κεραμεικού στις τουρκικές ακτές), ότι οι ίδιοι οι Τούρκοι θα αποτρέψουν τις ροές στην περιοχή μας, καθώς το Μπόντρουμ αποτελεί τη δική τους τουριστική ναυαρχίδα, μαζί με την όποια, ευελπιστούμε όχι μικρή, επιρροή της Fraport, της εταιρείας που αγόρασε τα ελληνικά αεροδρόμια, 14 μεν, αλλά της Κω ανάμεσα σ’ εκείνα με τη μεγαλύτερη κίνηση. Λίγο οι Τούρκοι, λοιπόν, λίγο οι Γερμανοί της Fraport, και το μαγικό νησάκι μας μπορεί ίσως να μην απολέσει την ικμάδα του.\n0 #2 ΠΡΑΚΤΟΡΑΣ 20-02-2016 19:20\nΘα ήταν εύστοχο το αρθρο αν δεν είχε ανακρίβειες. Ποιος tour operator κύριε Νικολή είπε πως αν γίνουν hot spot θα μειωθεί ο τουρισμός της Κω; Αυτά είναι ψεύδη που διαδίδουν ο Χατζημιχαήλ και η παρέα του. Δείτε τις δηλώσεις των πρακτόρων στο πρόσφατο τεύχος της εφημερίδας Σταθμός\n0 #1 Μηνάς Χατζημιχαήλ 20-02-2016 17:15\nΜπράβο φίλε Αντώνη!!!!\nΗ καλύτερη ανάλυση που έχω διαβάσει εδώ και πολύ καιρό!!!


Εφημερίδα της Υπηρεσίας ή εφημερίδα… εν υπηρεσία; - Akroama.gr\nΕφημερίδα της Υπηρεσίας ή εφημερίδα… εν υπηρεσία;\nΚατά την προσέλευση Βολιωτών και επισκεπτών στην γιορτή που διοργάνωσε ο Δήμος στο πάρκο του Αγ. Κωνσταντίνου για τα Κούλουμα, διανεμόταν σε όλους μία εφημερίδα. «Βόλος η πόλη μας» το όνομα αυτής και αν και δεν ξέρουμε πόσοι μπήκαν στον κόπο να τη διαβάσουν, εν τούτοις έγινε ωραιότατη βεντάλια ή σκίαστρο για τον ήλιο, αλλά και κάθισμα για όσους δεν έβρισκαν καρέκλες και κάθονταν στα πεζούλια και στο γρασίδι. Λόγω επαγγελματικής ιδιότητας, δεν θα μπορούσαμε να κάνουμε ούτε το ένα ούτε το άλλο, παρά να τη διαβάσουμε.\nΣτο 16σελιδο φυλλάδιο – εφημερίδα, λοιπόν, με το όνομα «Βόλος η πόλη μας» , περιμέναμε να μάθουμε νέα και ειδήσεις για την πόλη μας. Και μάθαμε διάφορα… χρήσιμα, όπως για παράδειγμα ότι «Ανανεώθηκε πλήρως ο στόλος του Δήμου», ότι έγινε «Μια τρύπα στο.. νερό η νέα επίθεση στη ΔΕΥΑΜΒ», ότι ο δήμος Βόλου απλώνει «δίχτυ προστασίας πάνω από την πόλη» αλλά και πως «Ο Δήμος τίμησε τη μέρα της γυναίκας σε εκδήλωση στο Εκθεσιακό – Συνεδριακό». Και όλα αυτά, βέβαια, διανθισμένα με πολλές φωτογραφίες από τις δράσεις, τον Δήμαρχο και τα στελέχη της δημοτικής Αρχής.\nΌσο κι αν ψάξαμε, «ταυτότητα» η εφημερίδα δεν έχει. Δηλαδή, πότε τυπώθηκε, αν έχουν εκδοθεί και άλλα φύλλα, ποιος την τύπωσε, ποιοι εργάστηκαν γι αυτή, πού εκτυπώθηκε κλπ.\nΦυσικά ένα ακόμη ερώτημα που προκύπτει, είναι ποιον και τι εξυπηρετεί αυτό το 16σελιδο. Ο Δήμος Βόλου έχει ήδη αρκετά μέσα Ενημέρωσης φίλα προσκείμενα σε αυτόν, όλα τα τοπικά ΜΜΕ δημοσιεύουν τις ανακοινώσεις που εκδίδει, έχει δημιουργήσει σελίδες στο facebook, το instagram που τακτικά ανανεώνει, διαθέτει την επίσημη ιστοσελίδα dimosvolos.gr που κι αυτή είναι ενημερωμένη, μέχρι και σχεδόν… δικές του εκπομπές στα τοπικά κανάλια έχει ο Δήμαρχος, αφού εμφανίζεται συχνά – πυκνά, λέγοντας ό,τι θέλει, χωρίς σχεδόν ποτέ να του γίνεται αντίλογος.\nΆρα; Άρα αυτό που αμέσως σκέφτεται κάποιος είναι ότι πρόκειται για (μία ακόμη) προεκλογική κίνηση, με εκμετάλλευση του «ατού» της δημαρχιακής προβολής, που έτσι κι αλλιώς υπάρχει για όποια δημοτική Αρχή κι αν μιλάμε.\nΑπαντήσεις θα υπάρξουν άραγε;\nPrevious Post Previous Post Γαλλίδα αστυνομικός σκοτώθηκε ενώ «έπαιζε» με συνάδελφό της «μονομαχία στην Αγρια Δύση»!\nNext Post Next Post Απεβίωσε ο Θεόφιλος Χατζηβασίλογλου


Εκπαιδεύοντας τη γραφή σε αριστερόχειρα παιδιά - Ψυχονοητική Διάδραση\nΤο 15% των μαθητών στα σχολεία σήμερα είναι αριστερόχειρες, για αυτό το λόγο η γραφοκινητικότητα είναι μία δεξιότητα που πρέπει να διδάσκεται καθώς μία τροποποιημένη τεχνική για δεξιόχειρες συνήθως δεν λειτουργεί.\nΗ καλή γραφή προέρχεται, όπως έχουμε ήδη πει, από το συνδυασμό των παρακάτω στοιχείων, είτε το παιδί είναι δεξιόχειρας είτε είναι αριστερόχειρας:\nΟ προσανατολισμός της σελίδας.\nΣτάση σώματος: Το παιδί θα πρέπει να κάθεται άνετα και να είναι ευρύχωρα στο γραφείο. Το κεφάλι να είναι ελαφρώς κεκλιμένο προς τη σελίδα, αλλά όχι πάρα πολύ κοντά και σίγουρα να μη στηρίζεται πάνω στο άλλο χέρι ή το γραφείο.\nΛαβή – σύλληψη μολυβιού: Η ίδια σύλληψη (δυναμική τριποδική) που κάνουν και οι δεξιόχειρες με τη διαφορά ότι θα κρατάνε το εργαλείο γραφής περίπου 3-3,5 εκατοστά πάνω από τη μύτη του μολυβιού. Όταν οι αριστερόχειρες κινούν τα δάχτυλά τους πάνω στο μολύβι λίγο ψηλότερα, τους επιτρέπουν να δουν τι γράφουν έτσι ώστε να είναι λιγότερο πιθανό να χρειαστούν να κινήσουν τον καρπό τους, προκειμένου να μπορέσουν να δουν. Αυτό θα βοηθήσει το παιδί να κάνει λιγότερες μουτζούρες στη γραφή του. Εάν το παιδί συνεχίζει να ξεχνάει ή δεν ξέρει που να τοποθετήσει τα δάχτυλα του, μπορείτε να βάλετε ένα αυτοκόλλητο στο ύψος που πρέπει να κρατήσει το μολύβι ώστε να έχει μια εύκολη οπτική ένδειξη. Όσο αφορά το υπόλοιπο χέρι, ο καρπός πρέπει να είναι ίσιος και χαλαρός και ο πήχης θα πρέπει να εφάπτεται απαλά στο τραπέζι. Ο αγκώνας πρέπει να είναι σε ορθή γωνία και οι ώμοι χαλαροί.\nΠροσανατολισμός σελίδας: Οι δεξιόχειρες τείνουν να γωνιάσουν το χαρτί δεξιά τους, το ίδιο θα πρέπει να κάνουν οι αριστερόχειρες, να γωνιάσουν το χαρτί προς την αριστερή πλευρά. Έτσι, μπορεί τοποθετώντας το χέρι που γράφει σε μια φυσική θέση να μπορούν να γράφουν με τη φορά από τα αριστερά προς τα δεξιά, χωρίς να χρειάζεται να χρησιμοποιήσουν υπερβολικά τον καρπό τους και να μην εμποδίζεται η οπτική γωνία του ελέγχου την ώρα που γράφουν.\nΣχεδιασμός γραμμάτων: Όταν τα παιδιά εκπαιδεύονται στον σχηματισμό γραμμάτων το πρώτο που μαθαίνουν είναι η σωστή φορά. Όταν σχηματίζουν τις γραμμές, η σωστή φορά είναι από αριστερά προς τα δεξιά και από πάνω προς τα κάτω. Ο σχηματισμός του κάθε γράμματος λειτουργεί καλά για άτομα που γράφουν με το δεξί τους χέρι καθώς το μολύβι σύρεται με το χέρι που γράφει και κάθε γράμμα σχηματίζεται χαλαρά και ευκρινώς. Οι αριστερόχειρες θα δυσκολευτούν να κατακτήσουν τη σωστή κλίση 10-15ο κλίσης προς τα δεξιά κατά τη ροή της γραφής. Έτσι τα γράμματα τους θα έλθουν σε όρθιο προσανατολισμό ή ακόμη και με ελαφρά κλίση προς τα αριστερά και συχνά με αντίστροφη κλίση. Ο σχηματισμός γραμμάτων είναι γενικά ο ίδιος για τους αριστερόχειρες όπως είναι και για τους δεξιόχειρες. Η μόνη πραγματική διαφορά στο σχηματισμό είναι ότι οι αριστερόχειρες μπορούν να τραβήξουν κάποιες γραμμές προς τα αριστερά πηγαίνοντας από τα δεξιά προς τα αριστερά και όχι από αριστερά προς τα δεξιά. Το «οριζόντιο δοκάρι», αλλά συχνά και τι «διαγώνιο δοκάρι» των γραμμάτων θα πρέπει να γίνεται από τα δεξιά προς τα αριστερά και όχι αντίθετα (ο τρόπος των δεξιοχείρων). Αυτό γίνεται σε γράμματα όπως τα: Α,Γ,Δ,Ε,Η,Θ,Τ,Χ,Υ. Αυτό πρέπει να γίνει για να καταστήσει λιγότερο πιθανό ότι θα σκιστεί το χαρτί, αλλά αν είναι σε θέση το παιδί να σχηματίσει αυτά τα γράμματα όπως οι δεξιόχειρες, θα βοηθήσει επίσης την ταχύτητα γραφής τους και την ευχέρεια σε μακροπρόθεσμη βάση.